
27 septembrie 2010
ICR Londra: Comunicat de presă 
Câştigătorul Bursei Societăţii Enescu 2010 – 2011 la ICR Londra

Câştigătorul Bursei Societăţii Enescu pentru anul academic 2010 - 2011, oferită de Institutul Cultural Român în parteneriat cu Royal Academy of Music (RAM), este pianistul Florian Mitrea – student la prestigioasa instituţie londoneză din 2008. 

Acesta a fost selectat pe baza recomandărilor RAM pentru doi tineri talentaţi muzicieni: Florian Mitrea (pian) şi Irina Gheorghiu (mezzo-soprană), de către un juriu alcătuit din: Noel Malcolm - istoric şi biograf George Enescu, Remus Azoiţei - violonist şi profesor RAM şi Evan Dickerson - critic muzical şi membru al Societăţii Enescu la ICR Londra.  


Lansată în decembrie 2008, bursa este un program ICR de promovare a creaţiei enesciene în Marea Britanie. Sunt eligibili studenţi la RAM, indiferent de naţionalitate, recomandaţi în urma unui riguros proces de evaluare coordonat de RAM - principala instituţie britanică de studii universitare în domeniul muzical, cu o impresionantă reputaţie în lumea întreagă. Anual, RAM primeşte 700 de studenţi din 50 de ţări, care desfăşoară cariere internaţionale de succes după absolvire. 


Câştigătorul Bursei Societaţii Enescu pentru anul academic 2010/11, Florian Mitrea, va primi din partea ICR Londra 3.145 de lire sterline în sprijinul taxei de şcolarizare la RAM.

Florian Mitrea s-a născut în Bucureşti, în 1989. A studiat pianul Şcoala de Muzică “Iosif Sava” şi a continuat la Liceul de Muzică “George Enescu”, sub îndrumarea profesoarei Gabriela Enăşescu. S-a remarcat ca unul dintre pianiştii de top ai generaţiei sale, câştigând premiul I la Olimpiada Naţională de Muzică (trei ani consecutiv), Marele Premiu la Concursul de Pian “Ada Ulubeanu”, Premiul de Excelenţă la Concursul J.S. Bach-Cluj, Premiul I la Concursul “George Georgescu”-Tulcea etc. În 2005, a obţinut premiul III la Concursul Internaţional “Jeunesses Musicales”. A susţinut recitaluri la Ateneul Român, Aula Muzeului Naţional ”George Enescu”, Studioul Radio-Cluj, Palatul Parlamentului.


În septembrie 2008, Florian Mitrea a început studiile universitare la Academia Regală de Muzică din Londra, la clasa profesoarei Diana Ketler. Este laureat al concursurilor ”Lilian Davies”, ”Harriet Cohen”, ”Frederick Delius” şi ”Harold Craxton” şi al competiţiei ”Jaques Samuel RAM heat”. Pianistul a susţinut recitaluri la St. James’-Piccadilly, Drapers’ Hall şi Regent’s Hall. 

A fost bursier al Festivalului de Muzică de Cameră SoNoRo – proiectul Interferenţe, în cadrul căruia a cântat alături de violonistul Alexander Sitkovetsky şi violoncelistul David Cohen. Este membru în Mitrea Piano Quartet, ansamblu premiat al Academiei Regale de Muzică, şi co-fondator al Duoului Impeto.


Bursa Societăţii Enescu urmăreşte să încurajeze studenţii RAM să studieze şi interpreteze creaţia enesciană. Câştigătorii bursei devin automat membri ai Societăţii Enescu la ICR Londra şi vor susţine concerte în cadrul programelor Institutului.

Mai multe detalii la: www.icr-london.co.uk 

